stanford-oval/wikipedia huggingface dataset:
Dworshakin vesivoimalaitos

| Dworshakin vesivoimalaitos |
| --- | --- |
 Voimalaitospato alavirran suunnasta nähtynä, tulva-aukot ovat auki.
Tyyppi:  vesivoimalaitos
Teho:  400 MW
Tuotanto:  1,63 TWh (2015)
Rakennevirtaama:  297 m³/s
Omistaja:  U.S. Army Corps of Engineers
Rakentaminen aloitettu:  1966
Valmistunut:  kesäkuu 1972
Kytketty sähköverkkoon:  maaliskuu 1973
Sijainti:  Idaho, Yhdysvallat
Koordinaatit:  46°30′54″N, 116°17′45.6″W
Joki:  North Fork Clearwater
Dworshakin vesivoimalaitos on United States Army Corps of Engineersin operoima ja omistama vesivoimalaitos Clearwater-joen pohjoishaarassa Idahon osavaltion pohjoisosassa, Yhdysvalloissa. Betonirakenteinen voimalaitospato on Yhdysvaltain kolmanneksi korkein.
Dworshakin vesivoimalaitos on varustettu kahdella 90 megawatin ja yhdellä 220 megawatin yksiköllä, ja laitoksen asennettu kokonaisteho on 400 megawattia. Voimalaitos tuotti vuoden 2015 aikana 1,63 terawattituntia sähköä.
Padon rakenteellinen korkeus on 219 metriä, ja 492 metriä merenpinnasta sijaitsevan harjan pituus noin kilometri. Patojärven tilavuus on noin 4,28 kuutiokilometriä. Noin 87 kilometriä pitkän tekojärven pinta-ala on noin 81 neliökilometriä. Dworshakin padon on arvioitu valmistumisensa jälkeen säästäneen noin 2,8 miljoonaa dollaria pienentyneissä tulvavaurioissa.
Historia

Pato sai rakennusluvan vuoden 1962 Flood Control Actin myötä, ja rakennustyöt käynnistyivät vuonna 1966. Voimalaitos valmistui kesäkuussa 1972, jolloin alkoi myös sen käyttö tulvanhallintaan. Voimalaitos kytkettiin sähköverkkoon yhdeksän kuukautta myöhemmin maaliskuussa 1973. Padon tukinuittojärjestelmät valmistuivat toukokuussa 1979, ja niitä käytettiin 1980-luvun puoliväliin saakka, jolloin tukkien kuljetus siirtyi metsäautoteiden parantumisen seurauksena muille kuljetusmetodeille.
Alun perin patoon asennettiin kolme turbiinia sähköntuotantoa varten. Turbiinien yhteenlaskettu tuotantokapasiteetti on 400 megawattia. 1990-luvulla padon sähköntuotantokapasiteetti oli tarkoitus kaksinkertaistaa ja turbiineja asennettiin kolme lisää. Kaikkien kuuden turbiinin käyttäminen täydellä teholla olisi kuitenkin johtanut niin suureen virtaamaan, että alavirtaan olisi tarvittu toinen pato vesimassojen hallitsemiseksi. Asukkaiden vastustuksesta johtuen toista patoa ei kuitenkaan rakennettu, ja vain kolme padon tuurbiineista on käytössä.
Patoa on kritisoitu sen vaikutuksista joen ekosysteemiin. Pato katkaisi mereen vaeltavien kirjolohien vaellusreitin ja tekojärvi peitti alleen osan vapitien ja valkohäntäpeurojen talvehtimisalueesta.
Decap Attack

| Decap Attack |
| --- | --- |
Kehittäjä:  Vic Tokai Corporation
Julkaisija:  Sega
Jakelija:  Steam
Ohjaaja:  Toshihisa Hasegawa
Julkaistu:   31. joulukuuta 1991
Lajityyppi:  tasohyppely
Pelimuoto:  yksinpeli
Alusta:  Sega Mega Drive
Jakelumuoto:  Digitaalinen jakelu
Lisää peliartikkeleitaVideopelien teemasivulla
Infobox OK : 
Decap Attack Starring: Chuck D. Head (lyhennettynä Decap Attack, tyyliteltynä DEcapAttack) on Vic Tokai Corporationin kehittämä tasohyppelypeli. Peli on julkaistu Sega Mega Drivelle vuonna 1991. Peli on julkaistu uudelleen Steam-palvelussa vuonna 2010.
Pelitekniikka perustuu Magical Hat no Buttobi Turbo! Daibouken -peliin.
Pelaaminen

Pelaaja on Chuck D. Head, muumion näköinen hahmo, jolta puuttuu pää. Vastustaja on Max D.Cap.
Aiheesta muualla

DEcapAttack MobyGamesissa (englanniksi)
Pia Latomäki

Pia Latomäki (s. 1968) on lapualainen luokanopettaja, joka on näytellyt kolmessa suomalaisessa elokuvassa: Aleksi Mäkelän elokuvassa Häjyt (1999) hänen roolinsa oli uskovainen Paula ja Ilkka Vanteen elokuvassa Vieraalla maalla (2003) Kirsi; JP Siilin Härmässä (2012) Latomäki näytteli naispäähenkilön Ainon äitiä, Kantolan emäntää.
Latomäki harrastaa myös lausuntaa, ja hän esiintyi Ainon roolissa Kalevalan kolmannesta ja neljännestä runosta eteläpohjalaisella murteella tehdyssä runolaulannan CD-taltioinnissa Väinämöösen ja Joukahaasen kilapalaulu – Ainon kualema, jonka julkaisun yksi esiintyjistä kustansi vuonna 2005. Kalevalakielisen runonlausunnan ohjaajana toimi Suomen Kansallisteatterin näyttelijä Terhi Panula, ja äänitys tehtiin vuonna 2002.
Dušan Petković

| Henkilötiedot |
| --- | --- | --- |
Syntymäaika: 13. kesäkuuta 1974 (ikä 50)
Syntymäpaikka: Belgrade, Jugoslavia
Kansalaisuus:  Serbia
Pelipaikka: Puolustaja
Pituus: 189 cm
Seurat
| Vuodet | Seura | O (M) |
| 1992–1995 1995–1996 1996 1996–1997 1997–1998 1999–2001 2001–2003 2002–2003 2004 2005 2006–2007 | OFK Beograd Mallorca →Écija Balompié OFK Beograd Yokohama Marinos OFK Beograd Wolfsburg →Nuremberg Spartak Mosku OFK Beograd Saturn Moscow Oblast |  |
Maajoukkue
| 2000–2004 | Serbia | 7 (0) |
Dušan Petković (s. 13. kesäkuuta 1974 Belgrade) on serbialainen entinen jalkapalloilija.
Jalkapallomaajoukkue

Petković debytoi Serbian maajoukkueessa 2000. Hän kuului Serbian joukkueeseen myös MM-kilpailuissa 2006. Hän on pelannut seitsemän maaottelua.
Yksityiselämä

Petković pidätettiin joulukuussa 2022 Amsterdamissa epäiltynä 115 kilon kokaiinilastin salakuljetuksesta. Hän ja hänen epäillyt rikoskumppaninsa olivat järjestelemässä kokaiinilastin salakuljetusta Etelä-Amerikasta Alankomaiden Rotterdamiin.
Ebenezer Howard

Ebenezer Howard.
Kolmen magneetin kaavio, joka esittää puutarhakaupungin ajatusta.
Ebenezer Howard (29. tammikuuta 1850 Lontoo, Englanti – 1. toukokuuta 1928 Welwyn Garden City, Englanti) oli englantilainen kaupunkisuunnittelija ja kaupunkiteoreetikko. Hänet tunnetaan parhaiten puutarhakaupunki-ideologian isänä.
Howard esitti ajatuksensa puutarhakaupungista vuonna 1898 julkaistussa teoksessaan Tomorrow: a Peaceful Path to Real Reform (joka nykyään tunnetaan paremmin 1902 julkaistun teoksen nimellä Garden Cities of To-morrow). Howard halusi luoda suurkaupungin ulkopuolelle pienempien kaupunkien ringin. Jokainen näistä kaupungeista olisi oma itsenäinen kaupunkinsa, eikä pelkkä suuremman kaupungin esikaupunkialue. Howardin mukaan puutarhakaupungissa tulisi olla runsaasti puistoja ja puutarhoja, ja siellä tulisi olla niin asuntoja, tehtaita kuin kulttuurilaitoksiakin. Howard perusti vuonna 1899 Garden City Associationin edistämään ajatuksiaan. Englantiin rakennettiin vuonna 1903 Letchworth, joka on ensimmäinen puutarhakaupungin ihanteita noudattava asutuskeskus.
Caroline Wozniacki

| Caroline Wozniacki |
| --- | --- |

Henkilötiedot
Syntynyt: 11. heinäkuuta 1990 (ikä 34)
Kansalaisuus:   Tanska
Tennispelaaja
Pituus:  177 cm
Paino:  63 kg
Kätisyys:  oikea
Ammattilaisena:  heinäkuu 2005–
Palkintorahat:  35 730 868 USD
Kaksinpeli
Paras sijoitus:  1. (11.10.2010)
Turnausvoittoja:  30
Voitot/tappiot:  640–269
Grand Slam -turnauksissa
Australian avoimet:  voitto (2018)
Ranskan avoimet:  puolivälierät (2010, 2017)
Wimbledon:  4. kierros (2009, 2010, 2011, 2014, 2015, 2017)
Yhdysvaltain avoimet:  loppuottelu (2009, 2014)
Nelinpeli
Paras sijoitus:  52. (14.9.2009)
Turnausvoittoja:  2
Voitot/tappiot:  39–56
Aiheesta muualla
carolinewozniacki.com
ITF
WTA
Caroline Wozniacki (puol. Karolina Woźniacka, s. 11. heinäkuuta 1990 Odense, Tanska) on tanskanpuolalainen tennispelaaja. Hän on kautta aikain menestynein tanskalainen naistennispelaaja. Wozniacki nousi 11. lokakuuta 2010 julkistetulla WTA:n ranking-listalla sijalle yksi.
Wozniacki on voittanut urallaan 30 WTA-tason turnausta kaksinpelissä ja kaksi turnausta nelinpelissä. Hänen merkittävin saavutuksensa on Australian avointen kaksinpelin mestaruus vuonna 2018. Aiemmin hän oli päässyt Grand Slam -turnauksen loppuotteluun 2009 ja 2014 Yhdysvaltain avoimissa.
Wozniacki on International Tennis Federationin maailmanmestari vuodelta 2010.
Ura > Uran alkutaival (−2007)

Junioriurallaan Wozniacki voitti muutamia junioriturnauksia, muun muassa Orange Bowlin vuonna 2005 ja Wimbledonin tyttöjen turnauksen vuonna 2006.
Hän teki ammattilaisdebyyttinsä vuonna 2005 päästyään villillä kortilla Cincinnatin turnaukseen kahdeksan päivää 15-vuotissyntymäpäivänsä jälkeen. Hän kuitenkin hävisi ensimmäisellä kierroksella Patty Schnyderille. WTA-kiertueella Wozniacki ylsi kaksinpelissä ensimmäisen kerran välieriin Tokiossa lokakuussa 2007. Tuolloin hän hävisi Venus Williamsille eräluvuin 3–6, 5–7. Nelinpelissä hän selviytyi Viktoryja Azarenkan parina loppuotteluun Memphisissä vuonna 2006.
Ensimmäisen voittonsa aikuisten tasolla Wozniacki otti 29. lokakuuta 2006 voittamalla ITF-turnauksen Istanbulissa finaalivastustajanaan Tatjana Malek.
Ura > Maailmanlistan ykköseksi (2010)

Vuoden 2010 Australian avoimissa Wozniacki kärsi tappion neljännellä kierroksella, mutta nousi siitä huolimatta maailmanlistalla kolmanneksi. Maaliskuussa 2010 hän pääsi Indian Wellsin turnauksessa loppuotteluun (tappio Jelena Jankovićille) ja nousi WTA-rankingissa toiselle sijalle.
Ranskan avoimessa turnauksessa Wozniacki selviytyi puolivälieriin, jossa hän hävisi italialaiselle Francesca Schiavonelle. Kauden ensimmäisen turnausvoittonsa Wozniacki sai Ponte Vedra Beachin turnauksessa huhtikuussa voittamalla finaalissa Volha Havartsovan.
Wimbledonissa Wozniacki hävisi neljännellä kierroksella Petra Kvitoválle. Seuraavalla viikolla hän voitti kotimaassaan pelatun Kööpenhaminan WTA-turnauksen finaalissa Tšekin Klára Zakopalován. Elokuussa 2010 Wozniacki pelasi myös Cincinnatin WTA-turnauksessa, mutta hävisi jo puolivälierissä Marion Bartolille. Seuraavalla viikolla hän voitti Kanadan Montréalissa pelatun turnauksen; finaalissa tappion koki Vera Zvonarjova. Seuraavaksi Wozniacki voitti Yhdysvaltojen New Havenissa pelatun turnauksen finaalivastustajanaan Nadja Petrova. Tämä oli Wozniackin neljäs turnausvoitto vuonna 2010 ja kymmenes koko uralla, ja hän nousi Yhdysvaltain avointen yhdeksi ennakkosuosikiksi.
Ykkössijoitettuna Yhdysvaltain avoimiin lähtenyt Wozniacki voitti kolmannella kierroksella Chan Yung-janin luvuin 6–1, 6–0. Neljännellä kierroksella hän otti voiton Marija Šarapovasta 6–3, 6–4. Puolivälierässä hän voitti sijoittamattoman Dominika Cibulkován luvuin 6–2, 7–5. Välierässä hän hävisi Vera Zvonarjovalle suoraan kahdessa erässä.
Lokakuussa Wozniacki voitti Toray Pan Pacific Openin finaalissa Jelena Dementjevan luvuin 1–6, 6–2, 6–3. Turnauksen voittaminen tarkoitti sitä, että hän nousee maailmanlistan ykköseksi, mikäli etenee puolivälieriin seuraavassa turnauksessa. Seuraavassa turnauksessaan, China Openissa Wozniacki pääsi finaliin asti, jossa hän voitti Vera Zvonarjovan. Samalla hän nousi naisten maailmanlistan ykkössijalle.
28. lokakuuta varmistui, että Wozniacki pysyy kauden päättyessä maailman ykköspelaajana, sillä hän selvisi Dohassa pelatussa WTA Tour Championships -turnauksessa välieriin. Vuonna 2011 Wozniackin tavoite on voittaa ensimmäistä kertaa Grand Slam -turnaus. Välierässä hän voitti Vera Zvonarjovan, mutta hävisi finaalissa Kim Clijstersille luvuin 6–3, 5–7, 6–3. Kauden päätteeksi hänet valittiin ITF:n maailmanmestariksi.
Ura > Potkut valmentajalle ja heikko menestys Grand Slameissa (2012)

Wozniacki hävisi Australian avointen puolivälierissä Kim Clijstersille. Hän putosi maailmanlistan ykkössijalta neljänneksi ja erotti viime vuoden joulukuussa palkatun valmentajansa, Ricardo Sánchezin. Maaliskuussa pelatussa Miamin turnauksessa Wozniacki eteni välieriin voitettuaan Serena Williamsin. Välierissä hän hävisi Marija Šarapovalle kolmessa erässä. Seuraavassa turnauksessaan, Kööpenhaminassa, Wozniacki hävisi loppuottelussa Angelique Kerberille. Wozniacki voitti turnauksen kahtena edellisenä vuotena. Ranskan avoimissa Wozniacki hävisi kolmannella kierroksella Kaia Kanepille. Wimbledonissa Wozniacki hävisi puolestaan jo ensimmäisellä kierroksella Tamira Paszekille. Entinen tennispelaaja Chris Evert totesi ottelun olleen kaikkien aikojen laadukkain ensimmäisen kierroksen ottelu Wimbledonissa, jonka hän on nähnyt. Ottelu kesti yli kolme tuntia, ja siinä pelattiin täydet kolme erää. Lontoon olympialaisissa Wozniacki eteni puolivälieriin, jossa hän hävisi Serena Williamsille.
Yhdysvaltain avoimissa Wozniackin huono Grand Slam -kausi jatkui, kun hän hävisi jo ensimmäisellä kierroksella maailmanlistan sijalla 96 olleelle Irina-Camelia Begulle. Wozniacki saavutti kauden ensimmäisen turnausvoittonsa syyskuussa Korea Openissa, jossa hän voitti loppuottelussa Kaia Kanepin luvuin 6–1, 6–0. Lokakuussa hän voitti Moskovassa pelatun WTA-turnauksen loppuottelussa Samantha Stosurin. Hän eteni loppuotteluun myös WTA Tournament of Champions -turnauksessa Sofiassa, missä hävisi loppuottelussa Nadja Petrovalle.
Ura > 2018

Kauden avanneessa Aucklandin turnauksessa Wozniacki eteni loppuotteluun, jossa hävisi Julia Görgesille. Australian avoimissa Wozniacki saavutti uransa ensimmäisen Grand Slam -turnausvoiton voitettuaan loppuottelussa toisen ensimmäistä Grand Slam -mestaruuttaan hakeneen Simona Halepin. Voiton myötä Wozniacki nousee uudelleen maailmanlistan ykköseksi kuuden vuoden tauon jälkeen.
Wozniacki on kertonut saaneensa diagnoosin nivelreuman sairastamisesta.
Yksityiselämä

Caroline Wozniackin vanhemmat ovat isä Piotr Woźniacki ja äiti Anna Woźniacka. Piotr on entinen puolalainen ammattilaisjalkapalloilija, joka on toiminut Carolinen valmentajana. Anna pelasi lentopalloa Puolan maajoukkueessa. Perhe muutti Tanskaan Piotrin siirtyessä pelaamaan odenselaiseen Boldklubben 1909 -joukkueeseen edustettuaan urallaan sitä ennen muun muassa puolalaista Zagłębie Lubinia ja saksalaista Waldhof Mannheimia.
Puolaa äidinkielenään puhuva Wozniacki käyttää yksityisissä yhteyksissä itsestään nimeä Karolina Woźniacka, asiakirjoissa nimi on kuitenkin tanskalaisessa muodossa Caroline Wozniacki mikä puolaksi viittaa mieheen. Wozniacki seurusteli vuosina 2011–2014 irlantilaisen golfpelaajan Rory McIlroyn kanssa. Wozniacki on julkaissut myös oman alusvaatemalliston.
Turnausvoitot > Kaksinpelit (30)

| 0 | 1 | 2 | 3 | 4 | 5 |
| --- | --- | --- | --- | --- | --- |
| # | Pvm | Turnaus | Kenttä | Loppuotteluvastustaja | Tulos |
| 1. | 8. elokuuta 2009 | Tukholma, Ruotsi | Kova |  Vera Duševina | 6–0, 6–2 |
| 2. | 23. elokuuta 2008 | New Haven, Yhdysvallat | Kova |  Anna Tšakvetadze | 3–6, 6–4, 6–1 |
| 3. | 5. lokakuuta 2008 | Tokio, Japani | Kova |  Kaia Kanepi | 6–2, 3–6, 6–1 |
| 4. | 12. huhtikuuta 2009 | Ponte Vedra Beach, Yhdysvallat | Massa |  Aleksandra Wozniak | 6–1, 6–2 |
| 5. | 20. kesäkuuta 2009 | Eastbourne, Iso-Britannia | Ruoho |  Virginie Razzano | 7–6(5), 7–5 |
| 6. | 29. elokuuta 2009 | New Haven, Yhdysvallat | Kova |  Jelena Vesnina | 6–2, 6–4 |
| 7. | 11. huhtikuuta 2010 | Ponte Vedra Beach, Yhdysvallat | Massa |  Volha Havartsova | 6–2, 7–5 |
| 8. | 8. elokuuta 2010 | Kööpenhamina, Tanska | Kova (s) |  Klára Zakopalová | 6–2, 7–6(5) |
| 9. | 23. elokuuta 2010 | Montreal, Kanada | Kova |  Vera Zvonarjova | 6–3, 6–2 |
| 10. | 28. elokuuta 2010 | New Haven, Yhdysvallat | Kova |  Nadja Petrova | 6–3, 3–6, 6–3 |
| 11. | 22. lokakuuta 2010 | Tokio, Japani | Kova (s) |  Jelena Dementjeva | 1–6, 6–2, 6–3 |
| 12. | 10. lokakuuta 2010 | Peking, Kiina | Kova |  Vera Zvonarjova | 6–3, 3–6, 6–3 |
| 13. | 20. helmikuuta 2011 | Dubai, Yhdistyneet arabiemiirikunnat | Kova |  Svetlana Kuznetsova | 6–1, 6–3 |
| 14. | 20. maaliskuuta 2011 | Indian Wells, Yhdysvallat | Kova |  Marion Bartoli | 6–1, 2–6, 6–3 |
| 15. | 10. huhtikuuta 2011 | Charleston, Yhdysvallat | Massa |  Jelena Vesnina | 6–2, 6–3 |
| 16. | 21. toukokuuta 2011 | Bryssel, Belgia | Massa |  Peng Shuai | 2–6, 6–3, 6–3 |
| 17. | 12. kesäkuuta 2011 | Kööpenhamina, Tanska | Kova (s) |  Lucie Šafářová | 6–1, 6–4 |
| 18. | 27. elokuuta 2011 | New Haven, Yhdysvallat | Kova |  Petra Cetkovská | 6–4, 6–1 |
| 19. | 23. syyskuuta 2012 | Soul, Etelä-Korea | Kova |  Kaia Kanepi | 6–1, 6–0 |
| 20. | 21. lokakuuta 2012 | Moskova, Venäjä | Kova (s) |  Samantha Stosur | 6–2, 4–6, 7–5 |
| 21. | 20. lokakuuta 2013 | Luxemburg, Luxemburg | Kova (s) |  Annika Beck | 6–2, 6–2 |
| 22. | 20. heinäkuuta 2014 | Istanbul, Turkki | Kova |  Roberta Vinci | 6–1, 6–1 |
| 23. | 8. maaliskuuta 2015 | Kuala Lumpur, Malesia | Kova |  Alexandra Dulgheru | 4–6, 6–2, 6–1 |
| 24. | 25. syyskuuta 2016 | Tokio, Japani | Kova |  Naomi Ōsaka | 7–5, 6–3 |
| 25. | 16. lokakuuta 2016 | Hongkong | Kova |  Kristina Mladenovic | 6–1, 6–7(4–7), 6–2 |
| 26. | 24. syyskuuta 2017 | Tokio, Japani | Kova |  Anastasija Pavljutšenkova | 6–0, 7–5 |
| 27. | 29. lokakuuta 2017 | WTA Finals, Singapore | Kova (s) |  Venus Williams | 6–4, 6–4 |
| 28. | 27. tammikuuta 2018 | Australian avoin tennisturnaus | Kova |  Simona Halep | 7–6(7–2), 3–6, 6–4 |
| 29. | 24. kesäkuuta 2018 | Eastbourne, Iso-Britannia | Ruoho |  Aryna Sabalenka | 7–5, 7–6(7–5) |
| 30. | 29. syyskuuta 2018 | Peking, Kiina | Kova |  Anastasija Sevastova | 6–3, 6–3 |
Turnausvoitot > Nelinpelit (2)

| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| # | Pvm | Turnaus | Kenttä | Pari | Loppuotteluvastustaja | Tulos |
| 1. | 28. syyskuuta 2008 | Peking, Kiina | Kova |  Anabel Medina Garrigues |  Han Xinyun  Xu Yi-Fan | 6–1, 6–3 |
| 2. | 21. helmikuuta 2009 | Memphis, Yhdysvallat | Kova (s) |  Viktoryja Azarenka |  Juliana Fedak  Michaëlla Krajicek | 6–1, 7–6(2) |
Aiheesta muualla

Wikimedia Commonsissa on kuvia tai muita tiedostoja aiheesta .
Virallinen kotisivu (Arkistoitu – Internet Archive)
Caroline Wozniacki WTA:n sivuilla (englanniksi)
Caroline Wozniacki ITF:n sivuilla (englanniksi)
Wozniacki Yhdysvaltain avoimissa 2008
Wozniacki Yhdysvaltain avoimissa 2010.
Wozniacki vuoden 2011 Australian avoimissa
Eberechi Eze

Eberechi Eze vuonna 2018.
Eberechi Oluchi Eze (s. 29. kesäkuuta 1998 Lontoo) on englantilainen jalkapalloilija, pelipaikaltaan hyökkäävä keskikenttäpelaaja. Hän edustaa Englannin Valioliigassa pelaavaa Crystal Palacea ja on pelannut Englannin A-maajoukkueessa vuodesta 2023.
Eze pelasi Arsenalin, Fulhamin, Readingin ja Millwallin juniorijoukkueissa kunnes siirtyi Queens Park Rangersiin vuonna 2016. Hän pääsi pelaamaan edustusjoukkueessa ensimmäisen kerran tammikuussa 2017 FA Cupin ottelussa Blackburn Roversia vastaan mutta avasi liigauransa lainasopimuksella kakkosliigassa Wycombe Wanderersin joukkueessa kauden 2017–2018 alkupuoliskolla pelaamalla 20 ottelua ja tekemällä viisi maalia. Kauden jälkipuoliskolla hän pelasi mestaruussarjassa QPR:n joukkueessa 16 ottelua ja teki niissä kaksi maalia. Kaudella 2018–2019 Eze pelasi 42 mestaruussarjaottelua ja teki niissä neljä maalia. Seuraavalla kaudella hän pelasi joukkueensa kaikki 46 mestaruussarjaottelua avauskokoonpanossa ja teki niissä 14 maalia.
Eze siirtyi elokuussa 2020 Valioliigassa pelaavaan Crystal Palaceen. Hän pelasi kaudella 2020–2021 liigassa 34 ottelua ja teki niissä neljä maalia. Kauden lopussa ilmenneet akillesjänneongelmat pitivät hänet poissa kentiltä seuraavan kauden alussa, ja hän pelasi koko kauden aikana vain 13 liigaottelua, joissa hän teki yhden maalin. Kaudella 2022–2023 hän pelasi joukkueensa kaikki 38 valioliigaottelua, joissa hän oli 30 kertaa avauskokoonpanossa ja teki kymmenen maalia. Kaudella 2023–2024 hän pelasi 27 valioliigaottelua ja teki niissä 11 maalia.
Eze pelasi Englannin alle 20- ja alle 21-vuotiaiden maajoukkueissa. Hän pelasi alle 21-vuotiaiden EM-kilpailuissa 2021 joukkueensa kaikki kolme ottelua ja teki maalin Kroatiaa vastaan. Hän pelasi ensimmäisen A-maaottelunsa kesäkuussa 2023 EM-karsinnassa Maltaa vastaan. Hän kuului hopeaa saavuttaneeseen Englannin joukkueeseen EM-kilpailuissa 2024 ja pelasi viidennen A-maaottelunsa tullessaan vaihdosta kentälle EM-kilpailujen toisessa alkulohko-ottelussa Tanskaa vastaan. Hän tuli vaihdosta kentälle myös neljännesvälierässä Slovakiaa ja puolivälierässä Sveitsiä vastaan.
Peter Schilling

Peter Schilling vuonna 2019.
Peter Schilling (synt. Pierre Michael Peter Schilling, s. 28. tammikuuta 1956 Stuttgart) on saksalainen poplaulaja. Hän oli 1980-luvun saksalaisen uuden aallon menestyneimpiä artisteja. Hänen vuonna 1983 julkaistu kappaleensa ”Major Tom (Coming Home)” oli maaimanlaajuinen hitti. Schillingin muita menestyskappaleita ovat ”Die Wüste lebt” ja ”Terra Titanic”.
Aiheesta muualla

Kuvia tai muita tiedostoja aiheesta Peter Schilling Wikimedia Commonsissa
Eberhard Eimler

| Eberhard Eimler> Henkilötiedot |
| --- | --- |
Syntynyt: 30. marraskuuta 1930 Ulm, Weimarin tasavalta
Kuollut: 17. joulukuuta 2022 (92 vuotta)
Kansalaisuus:  Saksa
Ammatti:  sotilas
Sotilashenkilö
Palvelusmaa(t):  Saksa
Palvelusvuodet:  1956-1990
Komentajuudet:  Saksan ilmavoimien komentaja
Sotilasarvo:  kenraali
Eberhard Eimler (30. marraskuuta 1930 Ulm, Weimarin tasavalta – 17. joulukuuta 2022) oli Saksan ilmavoimien komentaja 1983-1987 ja Naton Euroopassa olevien joukkojen apulaiskomentaja 1987-1990.
Eimler oli pioneerikapteenin poika ja hän liittyi toukokuussa 1956 Saksan ilmavoimiin. Hän oli sijoitettuna Bonniin Saksan puolustusministeriöön 1966-1970. Lokakuussa 1980 hänet ylennettiin kenraaliluutnantiksi ja samalla nimitettiin Naton Euroopassa olevien ilmavoimien apulaiskomentajaksi Yhdysvaltain kenraalin Charles A. Gabrielin alaisuuteen. Hänet ylennettiin neljän tähden kenraaliksi yhtenä 24 saksalaisesta toisen maailmansodan jälkeen.
Pinotage

Pinotage on eteläafrikkalainen viinirypälelajike, joka on Pinot Noirin ja Cinsaut'n risteytys. Tämä punaviinirypäle kehitettiin vuonna 1925, mutta siitä tuli suosittu vasta 1950-luvun lopulla. Pinotage'ia kasvatetaan laajasti Etelä-Afrikassa ja vähäisemmissä määrin Yhdysvaltojen Kaliforniassa sekä Uudessa-Seelannissa.
Rypäleet ovat keskikokoa pienempiä, vähäaromisia ja sokeripitoisia. Pinotage kypsyy varhain ja on runsassatoinen, joskus satomääriä onkin rajoitettava voimakkaasti. Uusilla trimmausmenetelmillä satojen määrää on saatu pienennettyä ja makua muutettua runsasaromisemmaksi.
Pinotagesta tehdystä viinistä saattaa löytyä hillan, balsamiviinietikan, pihkan, tervan ja paahdettujen hedelmien aromeita.